Linguaphone

Sefydliad hyfforddi iaith proffesiynol gyda dwsinau o fasnachfreintiau ledled y byd yw Linguaphone. Lleolir ei bencadlys yn Llundain. Ar un adeg, roedd cwrs Cymraeg o blith y rhestr o ieithoedd roeddynt yn eu cynnig.

Hanes
bawd|250px|Hysbyseb Linguaphone yn y Radio Times, Llundain, Rhagfyr 1923.
Sefydlwyd Linguaphone yn 1901 yn High Holborn, yng nghanol Llundain, gan Jacques Roston, a aned yn Koło yng Ngwlad Pwyl. 

Roedd y dull a grëwyd gan Roston yn cyfuno gwersi ysgrifenedig traddodiadol â gwrando ar dapiau sain, a oedd ar y pryd yn cael eu recordio ar silindrau cwyr caled. Cyhoeddwyd y llyfryn Linguaphone cyntaf ym 1925 a defnyddiodd Roston ei luniau teuluol ei hun fel darluniau.

Yn dilyn marwolaeth Jacques Roston ym 1947, cymerodd ei fab Jock yr awenau. O 1968, peidiodd Linguaphone â bod yn fusnes teuluol a buddsoddodd cwmnïau Americanaidd yn y grŵp. Disodlodd casetiau recordiau finyl yn raddol, a phrofodd dull Linguaphone ei oes aur yn y 1970au a’r 1980au.

Mae Grŵp Linguaphone yn gwmni mawr ym maes addysgu ieithoedd, ac mae'n bresennol mewn bron i 30 o wledydd ledled y byd.

Yn Ffrainc, Linguaphone yw'r prif sefydliad hyfforddi yn y diriogaeth sydd wedi'i anelu at weithwyr proffesiynol sydd â sylw cenedlaethol a thîm o bron i 300 o hyfforddwyr.

Trai
Yn anterth eu poblogrwydd, roedd Linguaphone yn dŷ cyhoeddi rhyngwladol mawr gyda llawer o swyddfeydd. Yn ogystal â chyhoeddi llyfrau, recordiau, tapiau a chasetiau, roeddent yn rhedeg ysgolion iaith mewn nifer o ddinasoedd mawr ar draws y byd, megis Llundain, Paris, Efrog Newydd a Tokyo. Gallai’r gadwyn hon o Sefydliadau Linguaphone honni mai hi yw’r ail hynaf ymhlith y sefydliadau addysgu ieithoedd rhyngwladol (yr hynaf oedd Berlitz, a sefydlwyd ym 1878 ac a elwir heddiw yn Berlitz International) ac, yn hynny o beth, Linguaphone, ar un adeg, oedd dewis cyntaf enwogion y dydd, gan gynnwys teuluoedd brenhinol, wrth ddysgu iaith.

Gorfodwyd ysgolion Linguaphone, a oedd yn arfer bod yn ffasiynol, i roi'r gorau i'w gweithrediadau oherwydd pwysau economaidd a chystadleuaeth. Caeodd y gangen olaf o'r fath yn 26–32 Oxford Street, Llundain W.1. UK, ym mis Medi 1980. Roedd gan y gangen ei Chlwb Gweithredol ei hun wedi’i drwyddedu i werthu diodydd alcoholig i aelodau a’u gwesteion, hyd yn oed ar oriau pan nad oedd gan dafarndai cyffredin yn Lloegr yr hawl i wneud i wneud hynny.

Dull addysgol
Mae Linguaphone yn dysgu mwy nag 20 o ieithoedd tramor gyda dulliau y gellir eu haddasu i bob unigolyn: gwersi preifat, gweithdai proffesiynol, gwersi ffôn, hyfforddiant ar-lein (e-ddysgu), hyfforddiant fideo, cyfnodau trochi.

Ymhlith yr holl ddulliau a gynigir, Linguaphone yw perchennog dull Direct English, a ddatblygwyd gan Louis George Alexander (1932-2002), un o sylfaenwyr y Fframwaith Cyfeirio Ewropeaidd Cyffredin ar gyfer Ieithoedd (CEFR).

Cyfryngau
Yn ystod ei hanes mae Linguaphone wedi datblygu cyrsiau sy'n cyd-fynd â recordiadau sain gan ddechrau ar silindrau cŵyr, yna recordiau finyl a chasetiau ac erbyn 2020 roedd modd gwrando ar gyrsiau ar co-bach (ffyn USB).

Linguaphone Cymraeg
Datblygwyd Linguaphone Cymraeg gan yr athrawon Cymraeg i oedolion adnabyddus Cennard Davies (o'r Rhondda) a Basil Davies yn yr 1970au. Roedd holl gyrsiau yn y gyfres "4/6 Casette Standard Language Courses" yn cynnwys 4 i 6 casét, "casét cychwyn arni", gwerslyfr gyda lluniau, llawlyfr, llyfr ymarferion ysgrifenedig a thaflen astudio.

Nid yw'n glir a yw'r cwrs Cymraeg yn dal ar gael gan Linguaphone yn 2024 er bod 16 iaith arall ar gael, gan gynnwys Arabeg, Almaeneg, Ffrangeg, Sbaeneg, Coreeg, Tsieineeg, a Japaneg.

Dolenni allanol
 Gwefan swyddogol Linguaphone
 fideo fer o becyn Linguaphone Cymraeg 1977 yn cynnwys recordiau finyl 7" fel rhan o'r pecyn dysgu iaith sianel Youtube 'By the Sein Wales'

Cyfeiriadau

Categori:Iaith
Categori:Cymraeg
Categori:Addysg
Categori:Adfer iaith